Baineann coiriúlacht ar fud na hEorpa an bonn de shlándáil agus d’fholláine shaoránaigh an Aontais. Chun an choireacht a chomhrac go héifeachtach, tá uirlisí láidre agus feidhmiúla de dhíth ag údaráis fhorfheidhmithe dlí. Is iad comhar agus comhroinnt faisnéise na modhanna is cumhachtaí chun an choireacht a chomhrac agus chun ceartas a shaothrú mar atá luaite i Straitéis an Aontais um an Aontas Slándála 2020. De réir mheasúnú an Aontais Eorpaigh in 2021 ar Bhagairt na Coireachta Tromchúisí Eagraithe, tá níos mó ná 70 % de ghrúpaí coireachta eagraithe i láthair i níos mó ná trí Bhallstát. Fiú an coir is mó a bhfuil cuma uirthi gur coir áitiúil í, d’fhéadfadh naisc a bheith aici le háiteanna eile san Eoraip ina ndearna an ciontóir céanna a ghníomhartha coiriúla. Sa chomhthéacs sin, ní mór d’údaráis forfheidhmithe a bheith in ann sonraí a mhalartú, ar bhealach tráthúil. Mar sin féin, i limistéar gan teorainneacha inmheánacha, tá teorainneacha agus constaicí ann fós maidir le malartú sonraí idir údaráis forfheidmithe dlí, rud a fhágann go bhfuil caochspotaí agus bealaí éalaithe ann do go leor coirpeach agus sceimhlitheoirí a ghníomhaíonn i níos mó ná Ballstát amháin. Ní féidir leis na Ballstáit amháin an bhearna faisnéise a dhúnadh, mar gheall ar an ngné thrasteorann a bhaineann leis an gcomhrac i gcoinne na coireachta agus le feabhsú na slándála. Ní mór do na Ballstáit brath ar a chéile sna hábhair seo.

Bíonn údaráis forfheidhmithe dlí an Aontais ag comhoibriú agus ag malartú faisnéise, go háirithe tríd an gcreat atá leagtha síos ag Cinntí Prüm (Cinneadh 2008/615/CGB ón gComhairle agus Cinneadh 2008/616/CGB ón gComhairle) chun sonraí a mhalartú ar phróifílí DNA, ar mhéarloirg agus ar chlárú feithiclí, ach tá easnaimh thábhachtacha ann.

Tá ceithre phríomhcheist a chuireann bac ar údaráis forfheidhmithe dlí agus an choireacht á comhrac acu tríd an gcreat seo, príomhcheisteanna a bhaineann ar fad le cuardach agus soláthar faisnéise idir údaráis forfheidhmithe dlí san Aontas:

1)Ní bhíonn údaráis forfheidhmithe dlí in ann a fháil amach i gcónaí an bhfuil sonraí ar phróifílí DNA, ar mhéarloirg nó ar chlárú feithiclí ar fáil i mbunachar sonraí náisiúnta Ballstáit eile, sonraí a bhfuil gá acu leo chun a gcuid dualgas a chomhlíonadh;

2)Níl modhanna éifeachtúla ag údaráis forfheidhmithe dlí chun ceisteanna a chur agus rochtain a fháil ar chatagóirí ábhartha eile sonraí atá stóráilte i mbunachair shonraí náisiúnta Ballstát eile (thar sonraí ar phróifílí DNA, méarloirg agus sonraí clárúcháin feithiclí), sonraí a bhfuil gá acu leo chun a gcuid dualgas a chomhlíonadh;

3)Níl modhanna éifeachtúla ag údaráis forfheidhmithe dlí chun ceisteanna a chur agus rochtain a fháil ar phróifílí DNA, méarloirg agus catagóirí ábhartha féideartha eile sonraí a d’fhéadfadh a bheith i mbunachar sonraí Europol, sonraí a bhfuil gá acu leo chun a gcuid dualgas a chomhlíonadh;

4)Tráth a fhaigheann údaráis forfheidhmithe dlí nod go bhfuil sonraí ar fáil i mbunachar sonraí Ballstáit eile ("amas"), ní bhíonn rochtain éifeachtúil acu i gcónaí ar na sonraí iarbhír comhfhreagracha atá stóráilte i mbunachar sonraí náisiúnta an Bhallstáit sin.

Is fadhbanna iad na ceithre phríomhcheist idirghaolmhara seo mar gheall ar a dtionchar ar an gcomhrac éifeachtach i gcoinne na coireachta agus ar shlándáil agus folláine shaoránaigh an AE. Baineann roghanna beartais tábhachtacha leo a éilíonn measúnú mionsonraithe ar phríomhchúiseanna na bhfadhbanna, na cuspóirí gaolmhara, na roghanna beartais atá ar fáil agus a n‑iarmhairtí.